Proprju lbieraħ tnieda l-vidjow mużikali tal-kanzunetta Għajejt Inħobb kantata minn Christian Arding, b'kitba ta' Rita Pace u kompożizzjoni ta' Gilbert il-Bibi Camilleri. Din il-kanzunetta mhux biss kienet waħda mill-finalisti tal-Festival Mużika Mużika, imma wkoll ġiet ikklassifikata fit-tieni post. Il-vidjow mużikali, miġbud u editjat minn Emotive Media jitratta t-tema tal-vjolenza domestika u psikoloġika minn lenti ta' raġel. Minkejja li għamel minn kollox biex isalva ż-żwieġ, iħossu li ma fadallux iktar saħħa u motivazzjoni biex jibqa' jipprova. Jixxennaq għal dak iż-żmien tal-bidu meta kollox kien jidher sabiħ u kien iħossu maħbub iżda jħoss li issa tbegħdu u ma jafx x'fadallu jagħmel biex isalva r-relazzjoni.